CELEX: 52018PC0433
Language: mt
Date: 2018-05-23 00:00:00
Title: Rakkomandazzjoni għal DEĊIŻJONI TAL-KUNSILL li tħassar id-Deċiżjoni 2009/414/KE dwar l-eżistenza ta’ defiċit eċċessiv fi Franza

IL-KUMMISSJONI EWROPEA
            Brussell, 23.5.2018
            COM(2018) 433 final
            Rakkomandazzjoni għal
            DEĊIŻJONI TAL-KUNSILL
            li tħassar id-Deċiżjoni 2009/414/KE dwar l-eżistenza ta’ defiċit eċċessiv fi Franza
            
               
         
         
            
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tħassar id-Deċiżjoni 2009/414/KE dwar l-eżistenza ta’ defiċit eċċessiv fi Franza
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 126(12) tiegħu,
            
            
               Wara li kkunsidra r-Rakkomandazzjoni tal-Kummissjoni,
            
            
               Billi:
            
            
               (1)Fis-27 ta' April 2009, wara li saret rakkomandazzjoni mill-Kummissjoni, il-Kunsill iddeċieda, bid-Deċiżjoni 2009/414/KE
                  1
               , f'konformità mal-Artikolu 126(6) tat-Trattat, li kien jeżisti defiċit eċċessiv fi Franza. Il-Kunsill innota li d-defiċit tal-amministrazzjoni pubblika nnotifikat għall-2008 kien ta' 3,2 % tal-PDG, u għalhekk iktar mill-valur referenzjarju fit-Trattat ta' 3 % tal-PDG. Id-dejn gross tal-amministrazzjoni pubblika (li kien 'il fuq mill-valur referenzjarju fit-Trattat ta' 60 % tal-PDG sa mill-2003) kien ippjanat li jilħaq 66,7 % tal-PDG fl-2008.
            
            
               (2)Dakinhar stess, b’konformità mal-Artikolu 126(7) tat-Trattat u l-Artikolu 3(4) tar-Regolament (KE) Nru 1467/97
                  2
               , il-Kunsill, abbażi ta' rakkomandazzjoni mill-Kummissjoni, bagħat rakkomandazzjoni lil Franza bl-għan li s-sitwazzjoni tad-defiċit eċċessiv tinġieb fi tmiemha sa mhux aktar tard mill-2012
                  3
               . Il-Kunsill stabbilixxa wkoll is-27 ta' Ottubru 2009 bħala d-data ta’ skadenza sa meta kellha tittieħed azzjoni effettiva.
            
            
               (3)Minn dakinhar, il-Kunsill indirizza rakkomandazzjoni ġdida lil Franza fit-2 ta' Diċembru 2009 abbażi tal-Artikolu 126(7) tat-Trattat, li estenda l-iskadenza għall-korrezzjoni tad-defiċit eċċessiv sal-2013. Il-Kunsill qies li Franza kienet ħadet azzjoni effettiva, iżda li kienu ġraw avvenimenti ekonomiċi negattivi mhux mistennija li kellhom konsegwenzi sfavorevoli kbar għall-finanzi pubbliċi.. 
            
            
               (4)Fil-21 ta’ Ġunju 2013, abbażi tal-Artikolu 126(7) tat-Trattat, il-Kunsill indirizza rakkomandazzjoni ġdida lil Franza, li estendiet l-iskadenza għall-korrezzjoni tad-defiċit eċċessiv sal-2015. Il-Kunsill ikkunsidra li l-provi disponibbli ma kinux jippermettu li wieħed jikkonkludi li ma kien hemm l-ebda azzjoni effettiva, iżda li kienu ġraw avvenimenti ekonomiċi negattivi mhux mistennija li kellhom konsegwenzi sfavorevoli kbar għall-finanzi pubbliċi. 
            
            
               (5)Wara dan, fl-10 ta’ Marzu 2015, il-Kunsill skont l-Artikolu 126(7) tat-Trattat ħareġ rakkomandazzjoni ġdida lil Franza bil-ħsieb li s-sitwazzjoni ta’ defiċit eċċessiv tinġieb fi tmiemha sal-2017. Il-Kunsill stabbilixxa l-iskadenza tal-10 ta’ Ġunju 2015 biex Franza tirrapporta fid-dettall dwar l-azzjoni li tittieħed.
            
            
               (6)Fl-1 ta’ Lulju 2015, il-Kummissjoni kkonkludiet li l-miri tad-defiċit nominali għal Franza kienu mistennija li jintlaħqu kemm fl-2015 kif ukoll fl-2016, filwaqt li l-isforz fiskali previst, skont kull kalkolu, kien mistenni li jkun inqas minn dak rakkomandat fl-2015 u fl-2016. Għaldaqstant, skont il-metodoloġija għall-valutazzjoni tal-azzjoni effettiva, il-Kummissjoni kkunsidrat li l-proċedura kellha tiġi sospiża. 
            
            
               (7)Skont l-Artikolu 4 tal-Protokoll dwar il-proċedura ta’ defiċit eċċessiv annessa mat-Trattati, il-Kummissjoni tipprovdi d-data għall-implimentazzjoni tal-proċedura. Bħala parti mill-applikazzjoni ta' dan il-Protokoll, l-Istati Membri jridu jinnotifikaw id-data dwar id-defiċit u d-dejn tal-gvern kif ukoll varjabbli assoċjati oħra darbtejn fis-sena, jiġifieri qabel l-1 ta' April u qabel l-1 ta' Ottubru, b’konformità mal-Artikolu 3 tar-Regolament tal-Kunsill (KE) Nru 479/2009
                  4
               . 
            
            
               (8)Jenħtieġ li l-Kunsill jieħu deċiżjoni biex iħassar deċiżjoni dwar l-eżistenza ta' defiċit eċċessiv fuq il-bażi tad-data notifikata. Barra minn hekk, jenħtieġ li deċiżjoni dwar l-eżistenza ta’ defiċit eċċessiv titħassar biss jekk it-tbassir tal-Kummissjoni jindika li d-defiċit ma jkunx se jaqbeż it-3 % tal-valur referenzjarju tal-PDG skont it-Trattat, tul il-perjodu ta’ tbassir
                  5
               .
            
            
               (9)Abbażi tad-dejta pprovduta mill-Kummissjoni (Eurostat) skont l-Artikolu 14 tar-Regolament (KE) Nru 479/2009, wara n-notifika ta' April 2018 
                  6
               minn Franza, il-Programm ta' Stabbiltà tal-2018 u t-tbassir tar-rebbiegħa 2018 tal-Kummissjoni, jistgħu jittieħdu dawn il-konklużjonijiet li ġejjin:
            
            
               –Wara li laħaq it-3,4 % tal-PDG fl-2016, id-defiċit tal-gvern ġenerali tnaqqas għal 2,6 % tal-PDG fl-2017. Meta mqabbel mal-miri baġitarji tal-2017, it-tnaqqis tad-defiċit f’dik is-sena kien prinċipalment xprunat minn żieda fid-dħul fiskali (0,7 % tal-PDG), speċjalment mill-VAT u mit-taxxi korporattivi. 
            
         
         
            
               –Il-Programm ta' Stabbiltà għall-perjodu 2018-2022, ippreżentat mill-gvern Franċiż fil-25 ta' April 2018, jippjana li d-defiċit tal-gvern ġenerali jinżel għal 2,3 % tal-PDG fl-2018 u jiżdied kemxejn għal 2,4 % tal-PDG fl-2019. It-tbassir tal-Kummissjoni għar-rebbiegħa tal-2018 jipproġetta defiċit ta' 2,3 % tal-PDG fl-2018 u 2,8 % tal-PDG fl-2019, biex b'hekk jibqa' taħt il-valur referenzjarju fit-Trattat ta' 3 % tal-PDG matul il-perjodu ta' tbassir. 
            
            
               –Il-bilanċ strutturali, il huwa l-bilanċ tal-amministrazzjoni pubblika aġġustat għaċ-ċiklu ekonomiku u nett minn miżuri ta' darba u miżuri temporanji oħrajn, ittejjeb b'0,5 % tal-PDG fl-2017. It-titjib akkumulat fil-bilanċ strutturali mill-2015 ’l hawn kien jammonta għal 0,7 % tal-PDG. 
            
            
               –Id-dejn gross tal-gvern żdied għal 97,0 % fl-2017, minn 96,6 % fl-2016, l-aktar minħabba aġġustamenti bejn il-fondi u l-flussi hekk kif id-defiċit primarju u l-ħlasijiet tal-imgħax kienu ġeneralment paċuti bl-impatt li jnaqqas id-dejn ta’ tkabbir reali u tal-inflazzjoni. It-tbassir tal-Kummissjoni għar-rebbiegħa tal-2018 jipprevedi li l-proporzjon tad-dejn jonqos għal 96,4 % fl-2018 u 96,0 % fl-2019 l-aktar minħabba tkabbir nominali akbar mill-iżbilanċi primarji u pagamenti pożittivi. 
            
            
               (10)F'konformità mal-Artikolu 126(12) tat-Trattat, Deċiżjoni tal-Kunsill dwar l-eżistenza ta' defiċit eċċessiv trid tiġi mħassra meta, fil-fehma tal-Kunsill, tkun saret korrezzjoni tad-defiċit eċċessiv fl-Istat Membru kkonċernat.
            
            
               (11)Fil-fehma tal-Kunsill id-defiċit eċċessiv fi Franza ġie kkoreġut u għalhekk jenħtieġ li d-Deċiżjoni 2009/414/KE titħassar.
            
            
               (12)Mill-2018 'il quddiem, li hija s-sena ta' wara dik li fiha saret il-korrezzjoni tad-defiċit eċċessiv, Franza hija soġġetta għall-parti preventiva tal-Patt ta' Stabbiltà u Tkabbir, u jenħtieġ li timxi lejn l-objettiv ta’ terminu medju tagħha b'pass xieraq, inkluż billi tirrispetta l-livell referenzjarju tal-infiq, u tikkonforma mal-kriterju tad-dejn skont l-Artikolu2(1a) tar-Regolament (KE) Nru 1467/97. 
            
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Minn valutazzjoni ġenerali jsegwi li s-sitwazzjoni ta’ defiċit eċċessiv fi Franza ġiet ikkoreġuta.
            
            
               Artikolu 2
            
            
               Id-Deċiżjoni 2009/414/KE hija b'dan imħassra.
            
            
               Artikolu 3
            
            
               Din id-Deċiżjoni hija indirizzata lir-Repubblika Franċiża.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Deċiżjoni tal-Kunsill 2009/414/KE tas-27 ta’ April 2009 dwar l-eżistenza ta’ żbilanċ eċċessiv fi Franza (ĠU L 135, 30.5.2009, p. 19).
               
               
                  
                     (2)
                  
                        Ir-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u tiġi ċċarata l-implimentazzjoni tal-proċedura ta' defiċit eċċessiv (ĠU L 209, 2.8.1997, p. 6).
               
               
                  
                     (3)
                  
                        Id-dokumenti kollha relatati mal-proċedura tad-defiċit eċċessiv ta' Franza jinsabu hawn: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/ongoing-excessive-deficit-procedures/france_mt#ongoing-procedure.
               
               
                  
                     (4)
                  
                        Ir-Regolament tal-Kunsill (KE) Nru 479/2009 tal-25 ta' Mejju 2009 dwar l-applikazzjoni tal-Protokoll dwar il-proċedura tal-iżbilanċ eċċessiv anness mat-Trattat li jistabbilixxi l-Komunità Ewropea (ĠU L 145, 10.6.2009, p. 1).
               
               
                  
                     (5)
                  
                        F’konformità mal-"Ispeċifikazzjonijiet dwar l-implimentazzjoni tal-Patt ta' Stabbiltà u Tkabbir Ekonomiku u l-linji gwida dwar il-format u l-kontenut ta' programmi ta' stabbiltà u konverġenza", adottati mill-Kumitat Ekonomiku u Finanzjarju fil-15 ta' Mejju 2017, disponibbli fi:http://data.consilium.europa.eu/doc/document/ST-9344-2017-INIT/en/pdf
               
               
                  
                     (6)
                  
                        l-Eurostat esprima riżerva dwar il-kwalità tad-data rrapportata minn Franza. L-ewwel nett, l-Eurostat iqis li jenħtieġ li l-Agence Française de Développement tiġi klassifikata fis-settur tal-gvern ġenerali, li jirriżulta f’żieda fid-dejn tal-gvern. It-tieni nett, l-Eurostat iqis li jenħtieġ li l-injezzjoni ta’ kapital mill-Istat f’AREVA (0,1 % tal-PDG) fl-2017 tiġi ttrattata bħala trasferiment kapitali, b’impatt fuq id-defiċit.